Bodiello gordo

O **bodiello gordo**, **bodiello bolsudo**, **estentino gordo**, **morcón** u **bull** ye a zaguera parti de l'aparato dichestivo en os vertebratos. A suya función ye absorber l'augua d'os repuis alimentarios no dicheribles ta la suya posterior expulsión d'o cuerpo. Ye formato por o ciego y o colon y o recto (estentín culer u bodiello cular). Prencipia en a rechión iliaca d'a pelvis, a l'altaria u chusto por debaixo d'a cintura, a on que s'une con a parti inferior d'o bodiello chicot. Dende aquí, contina dica l'abdomen, trescruza transversalment a cavidat abdominal y, de contino, s'endreza enta abaixo dica plegar en o suyo punto final, l'ano. Con una largaria d'alto u baixo d'un metro y meyo, representa una cinquena parti d'a lonchitut total d'o estentino.

Dende o bodiello chicot, os poquez nutrients que no han estato dicheritos previament, y parti de l'augua, pasan a lo bodiello gordo a traviés d'un aniello muscular que mira que os alimentos no tornen a lo bodellet. O bodiello gordo necesita de 10 a 12 horas ta rematar a resta d'o proceso. En ista fase, ya no contina procesando-se os alimentos; o bodiello gordo simplament absorbe as vitaminas, (por eixemplo a vitamina K), creyatas por as bacterias que habitan en o colon y l'augua restant, compacta os excrementos y almadazena la materia fecal en o bodiello cular u recto dica que sía eliminata por l'ano.

A diferencia mas important con o bodiello chicot ye que ye mas amplo y que presenta una napa muscular lonchitudinal que se reduce a tres estructuras en forma de correya, de bels 5 milimetros d'amplaria, conoixitas como *taeniae coli*, que prencipian en a base de l'apéndiz y s'estendillan dende o ciego dica lo recto. A suya paret s'alinia con o epitelio columnar simple y, en cuentas de tener as vellosidaz d'o bodiello chicot, o bodiello gordo presenta glandulas intestinals. Encara que os dos intestins tienen celulas en forma de cáliz, en o bodiello gordo són mas numerosas.

L'apéndiz, que ye unito a la superficie posteromedial d'o bodiello gordo, contiene masas de teixito limfoide. L'apendicitis ye o resultato d'un bloqueyo que agafa material infectato en a cavidat, pero l'apéndiz, si ye menester, se puet tirar sin garra periglo ni consecuencia ta o pacient, ya que pareixe un remanent d'a evolución y que no tien denguna función conoixita en l'actualitat.

## Denominacions
En aragonés occidental no se fa servir guaire a parola *bodiello* por o menos actualment y fan servir variants d'a parola *estentino*. En as zonas d'a metat oriental de l'Alto Aragón a on se conserva a parola *bodiello* a chent considera que ye una parola d'un rechistro mes baixo que *estentino*, y fan servir *estentín* u *estentino* cuan quieren fer puyar o livel d'o suyo rechistro. Con a variants *bodillo* de *bodiello* trobamos l'adchectivo *bolsudo* en o Semontano. Con a forma *estentino* trobamos l'adchectivo *gordo* en ansotano, coincident con *budillo gordo* en o Semontano de Balbastro. En o Semontano tamién s'ha documentau a denominación de *budillo ancho* (con castellanización fonetica), en oposición a lo *[[bodiello chicot|budillo estrecho]]*, tamién con castellanización fonetica.

Cualques estudios lexicos locals nombran a lo bodiello gordo como *culer* u *cular*, manimenos en belsetán y en o Semontano de Balbastro con este adchectivo se refiere unicament a lo recto. N'esta clase d'estudios locals tamién podemos trobar l'adchectivo *[[callar]]*, manimenos en cheso se refiere unicament a lo recto y en chistabín se refiere a una part d'o estomago d'os remugadors. Con a denominación *arbillo* mos trobamos con a problematica que en cualques puestos se refiere a lo bodiello gordo y en atros puestos a lo esofago.

Fernando Romanos reculle a parola *morcón* con o significau de bodiello gordo en Orés, manimenos en Ansotano *morcón* ye reculliu por María Pilar Benítez con o significau de bodiello ciego. En Osella y Trasobars se reculle *morcal* con o significau de bodiello gordo.

A forma *bull* ye propia de l'benasqués.

## Referencias

## Veyer tamién
*Bodiello.
*Bodiello chicot.
*Bodiello cular.
*Apéndiz.